CELEX: 62020TN0194
Language: el
Date: 2020-03-27 00:00:00
Title: Υπόθεση T-194/20: Προσφυγή-αγωγή της 27ης Μαρτίου 2020 — JF κατά EUCAP Somalia

15.6.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 201/37
            
         
      Προσφυγή-αγωγή της 27ης Μαρτίου 2020 — JF κατά EUCAP Somalia
      (Υπόθεση T-194/20)
      (2020/C 201/51)
      Γλώσσα διαδικασίας: η αγγλική
      
         Διάδικοι
      
      
         Προσφεύγων-ενάγων: JF (εκπρόσωπος: A. Kunst, δικηγόρος)
      
         Καθής-εναγόμενη: EUCAP Somalia (Mogadishu, Σομαλία)
      
         Αιτήματα
      
      Ο προσφεύγων-ενάγων ζητεί από το Γενικό Δικαστήριο με προσφυγή ακυρώσεως (άρθρο 263 ΣΛΕΕ) και αγωγή αποζημιώσεως βάσει εξωσυμβατικής ευθύνης (άρθρα 268 ΣΛΕΕ και 340, παράγραφος 2, ΣΛΕΕ), τα εξής:
      
                  —
               
               
                  να ακυρώσει την απόφαση του αρχηγού αποστολής της EUCAP Somalia, της 18ης Ιανουαρίου 2020, περί καταγγελίας της σύμβασης απασχόλησης του προσφεύγοντος-ενάγοντος,
               
            
                  —
               
               
                  να ακυρώσει την απόφαση του αρχηγού αποστολής της EUCAP Somalia της 31ης Ιανουαρίου 2020, με την οποία απορρίφθηκε η εσωτερική προσφυγή του,
               
            
                  —
               
               
                  να υποχρεώσει την EUCAP Somalia, βάσει της εξωσυμβατικής ευθύνης της, να καταβάλει στον προσφεύγοντα-ενάγοντα αποζημίωση για την υλική ζημία που υπέστη υπό τη μορφή της απώλειας μισθών, απολαβών και δικαιωμάτων (απώλεια εισοδημάτων) κατά τη μεταβατική περίοδο, όπως ορίζεται στη συναφθείσα μεταξύ της Ευρωπαϊκής Ένωσης και του Ηνωμένου Βασιλείου συμφωνία αποχώρησης (συμφωνία αποχώρησης EΕ-ΗΒ),
               
            
                  —
               
               
                  να υποχρεώσει την EUCAP Somalia να αποζημιώσει τον προσφεύγοντα-ενάγοντα για την υλική ζημία και την ηθική βλάβη που υπέστη από τις παράνομες αποφάσεις, η οποία αποτιμάται προσωρινά ex aequo et bono σε 60.000 ευρώ,
               
            
                  —
               
               
                  να καταδικάσει την EUCAP Somalia στα δικαστικά έξοδα, συμπεριλαμβανομένων των εξόδων του προσφεύγοντος-ενάγοντος, εντόκως με ποσοστό 8 %.
               
            Επικουρικώς, ο προσφεύγων-ενάγων ζητεί από το Γενικό Δικαστήριο, βάσει προσφυγής-αγωγής δυνάμει της κατά το άρθρο 272 ΣΛΕΕ ρήτρας διαιτησίας (εάν οι δύο προσβαλλόμενες αποφάσεις κριθούν αρρήκτως συνδεδεμένες με τη σύμβαση πρόσληψης του προσφεύγοντος-ενάγοντος) και αγωγής αποζημίωσης για συμβατική ευθύνη (άρθρο 340, παράγραφος 1 ΣΛΕΕ), τα ακόλουθα:
      
                  —
               
               
                  να κηρύξει παράνομες τις αποφάσεις του αρχηγού αποστολής της EUCAP Somalia της 18ης Ιανουαρίου 2020 και της 31ης Ιανουαρίου 2020,
               
            
                  —
               
               
                  βάσει της συμβατικής ευθύνης, να υποχρεώσει την EUCAP Somalia να αποζημιώσει τον προσφεύγοντα-ενάγοντα για την υλική ζημία και την ηθική βλάβη που υπέστη κατά τα ως άνω εκτιθέμενα,
               
            
                  —
               
               
                  να καταδικάσει την EUCAP Somalia στα δικαστικά έξοδα, συμπεριλαμβανομένων των εξόδων του προσφεύγοντος-ενάγοντος, εντόκως με ποσοστό 8 %.
               
            
         Λόγοι ακυρώσεως
      
      Προς στήριξη της προσφυγής-αγωγής, ο προσφεύγων-ενάγων προβάλλει πέντε λόγους.
      
               
                  1.
               
               
                  Με τον πρώτο λόγο προβάλλεται προσβολή από την EUCAP Somalia του δικαιώματος ακροάσεως, για τον λόγο ότι ο προσφεύγων-ενάγων δεν εκλήθη σε ακρόαση πριν ληφθεί η απόφαση της 18ης Ιανουαρίου 2020 περί καταγγελίας της συμβάσεώς του.
               
            
               
                  2.
               
               
                  Με τον δεύτερο λόγο προβάλλεται παράβαση από την EUCAP Somalia της απαγόρευσης των άμεσων διακρίσεων λόγω ιθαγένειας, καθόσον η απόφαση περί καταγγελίας της σύμβασης του προσφεύγοντος-ενάγοντος στηρίζεται στην έναρξη ισχύος της συμφωνίας αποχώρησης EΕ-ΗΒ, παρά την ύπαρξη μεταβατικής περιόδου, έχοντας ως αποτέλεσμα την παράνομη διαφορετική μεταχείριση μεταξύ των συμβάσεων των Βρετανών και των μη Βρετανών μελών του προσωπικού στην EUCAP Somalia.
               
            
               
                  3.
               
               
                  Με τον τρίτο λόγο προβάλλεται παραβίαση από την EUCAP Somalia της αρχής της ίσης μεταχείρισης, καθόσον η EUCAP Somalia μεταχειρίστηκε διαφορετικά τον προσφεύγοντα-ενάγοντα σε σχέση με τα λοιπά μέλη του επί συμβάσει διεθνούς προσωπικού βρετανικής υπηκοότητας που απασχολήθηκαν σε άλλες αποστολές CSDP, τα οποία συνέχισαν να απασχολούνται κατά τη μεταβατική περίοδο, σύμφωνα με τη συμφωνία αποχώρησης EΕ-ΗΒ.
               
            
               
                  4.
               
               
                  Με τον τέταρτο λόγο προβάλλεται παράβαση από την EUCAP Somalia της συμφωνίας αποχώρησης EΕ-ΗΒ, καθόσον η EUCAP Somalia δεν έλαβε υπόψη ότι οι διατάξεις σχετικά με τις αποστολές CSDP που αφορούν το επί συμβάσει διεθνές προσωπικό βρετανικής υπηκοότητας εξακολουθούσαν να έχουν εφαρμογή και δεν περιόριζαν τη διατήρηση της απασχόλησης αυτού του προσωπικού κατά τη μεταβατική περίοδο.
               
            
               
                  5.
               
               
                  Με τον πέμπτο λόγο προβάλλεται παραβίαση από την EUCAP Somalia της αρχής της προστασίας της δικαιολογημένης εμπιστοσύνης, στο μέτρο που δόθηκαν εγγυήσεις στο επί συμβάσει απασχολούμενο διεθνές προσωπικό βρετανικής υπηκοότητας όσον αφορά τη διατήρηση της θέσης τους κατά τη μεταβατική περίοδο, σύμφωνα με τη συμφωνία αποχώρησης ΕΕ-ΗΒ.
                  Εξάλλου, σε περίπτωση που το Δικαστήριο κρίνει απαράδεκτη την προσφυγή βάσει του άρθρου 263 ΣΛΕΕ, για τον λόγο ότι οι δύο προσβαλλόμενες αποφάσεις θεωρηθούν αρρήκτως συνδεδεμένες με τη σύμβαση πρόσληψης του προσφεύγοντος-ενάγοντος, ζητείται από το Δικαστήριο, προς στήριξη του αιτήματος βάσει του άρθρου 272 ΣΛΕΕ, το οποίο υποβλήθηκε επικουρικώς, να ληφθούν υπόψη οι ίδιοι ως άνω πέντε λόγοι. Οι προβαλλόμενες παραβάσεις και παραβιάσεις πρέπει να θεωρηθούν στην περίπτωση αυτή ως απορρέουσες από συμβατική ευθύνη.